Kabaka Ronald Muwenda Mutebi II
Bya ALICE NAMUTEBI
KKOOTI ejulirwamu esazizzaamu ekiragiro kye yayisa eri Kabaka ng’emulagira okuwa Male Mabiriizi ebiwandiiko byonna ebikwata ku nsimbi Buganda Land Board (BLB) z’ezze esolooza n’ebyapa ebyamuddizibwa mu 2013 abyeyambise mu musango gwe yamuwawaabira.
Ekiragiro kino lye libadde essanyu lya Mabiriizi lyokka lye yali afunye bukyanga awawaabira Kabaka mu 2016 ng’awakanya enkola ya ‘Kyapa mu ngalo’ omuli okusaba abali ku ttaka ssente okutereeza obusenze bwabwe.
Kkooti teyakomye awo, yagasseeko n’okumulagira aliyirire Kabaka ssente z’asaasaanyizza mu musango ezitannamanyika muwendo ekireetedde Mabiriizi
okwecwacwana mu kkooti era afulumye tasalikako musale.
Olufulumye kkooti, Mabiriizi ategeerezzaawo nti ensonga azongerayo mu kkooti ey’oku ntikko gy’asuubira ensala eyeetengeredde.
Omulamuzi Patricia Basaza ye yali yawa Mabiriizi essanyu ly’ekiragiro kino nga ku bimu Kabaka bye yali alagiddwa okuwa Mabiriizi mubaddemu ebikwata ku ssente
(BLB) eziri mu Bank of Africa ne Stanbic zonna eziggyibwa ku bantu mu nkola ya
Kyapa mu ngalo kwe ziteekebwa.
Mabiriizi
Ebyapa byonna ebya mayiro Gavumenti by’ezze eddiza Kabaka okuva mu 2013, abantu abazze beewandiisa mu nkola ya Kyapa mu ngalo n’ebikwata ku ttaka okugeza bwe liba lyasingibwa mu bbanka oba lyagabibwa omuntu.
Kabaka yajulira ng’agamba nti buno si bwenkanya. Bino byonna Mabiriizi abadde abyagala nti kuba bigenda kumuyamba mu musango gwe okulaga kkooti nti enkola ya Kyapa mu ngalo yaleetebwa na kigendererwa kya kubba bantu.
Abalamuzi baagambye nti tebalaba ngeri biwandiiko gye bikwataganamu na musango mw’awakanyiza enkola ya Kyapa mu ngalo kubanga n’emikisa gyagwo okuyitamu mibale.
Ku nsonga y’ebyapa kkooti yawadde Mabiriizi amagezi nti asobola okugenda mu minisitule y’ettaka n’asasulayo ssente entono ze basaba n’ayita mu mitendera gye
bateekawo abantu okumanya ebikwata ku byapa.
Abalamuzi Egonda Ntende, Hellen Obura, Ezekiel Muhanguzi kuno kwe baasinzidde okwebuuza nti singa Mabiriizi omusango gumumegga ne banne abatamanyiddwa
ng’ebiwandiiko byamuweebwa dda! Kkooti kwe kumulagira okuliyirira Kabaka.
Wadde nga Kabaka yawangudde, tekitegeeza nti omusango gwonna ogwa Kyapa
mu ngalo guwedde.
lug_Latn tso_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn luo_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn